
A NAGY MEGTORPANÁS 

Detre Csaba

40 éve, 1972 decemberében szállt le utoljára ember a Holdra, az amerikaiak „Apollo Projectje”(1969-1972) keretében. Ezzel olyan tudományos-technikai megtorpanáshoz érkeztünk el, amilyenre az Újkorban még nem volt példa. Az Apollo Project ugyanis 40 évvel ezelőtt minden kétséget kizáróan a tudományos-technikai fejlődés akkori csúcsa volt, és az általános felfogás szerint akkor ezzel megkezdődik a Hold meghódítása, hamarosan emberek által lakott Hold-bázisok jelennek meg a Holdon. Ez az eddigi már legalább 40 éves megtorpanás már olyan kételyeket is felvetett, amelyek kétségbevonják az Apollo Project megtörténését is. Hasonlóan Juríj Gagarin útjának kétségbe vonásáról. Mindkét esetben a kételyek argumentációja nem lebecsülendő.
Mint később kiderült, az Apollo elsősorban politikai presztizsből motivált projekt volt, az amerikaiak mindenképpen meg akarták előzni a szovjeteket a Holdon, akik megindították az 1957 és 1969 között futó „űrversenyt” amely során az űrkutatás addigi minden fontos fázisában megelőzték az amerikaiakat: Szputnyik-1, az első mesterséges hold a Föld-körül (1957 október 4), Lunyik-1, az első 2. kozmikus sebességet elérő űreszköz a Hold közelében (1959 január), majd a Holdra becsapódó első ember alkotta eszköz (1959 szeptember), az első ember fellövése Föld-körüli pályára (1961 április 12., Juríj Gagarin) a Hold körül keringő első mesterséges hold (1966 február), az első sima leszállás a Holdon (1966 április), az első Venus (1961) majd a  Mars közelébe eljutott űrszondák (1962-l963).
Egy 1971-ben tartott MTA szervezésű nemzetközi konferencia jóslatai a Hold és a Naprendszer bolygóinak meghódításának főbb fázisairól:

Állandó jelleggel ember által lakott Hold-kutató bázisok kiépítésének kezdete: 1975-77 között.

Ember leszállása a Marsra: Legkésőbb az 1988-as nagy oppozícióig. Nagyteljesítményű plazma-hajtóművek kifejlesztése 2000-ig, amelyekkel lehetővé válik emberes űrhajókkal az egész Naprendszer bebarangolása, az ember leszállása elsősorban kisbolygókon és az óriás bolygók (Jupiter, Szaturnusz Uránusz, Neptunusz) holdjain. Elhangzott akkor több mérvadó szájból is: „Az ember a 20. század végére birtokba veszi a Naprendszert!”
Az űrkutatás még élő idős egykor lelkes híveit, akiket mintegy elkényeztetett az 1957 – 1969 közötti fantasztikus űrverseny, napjainkig nagyon lelombozta az a tény, hogy az űrkutatás teljes mértékben ökonomizálódott, elsősorban az egyetlen rentábilis ágát finanszírozzák, a Föld kutatását az űrből. A bolygók kutatása kizárólag alapkutatási finanszírozottsággal folyik, azaz semmiféle „hasznot” nem hoz. Rá kellett döbbennünk arra is, hogy a Naprendszerben nincsen semmiféle olyan anyag, amelynek kitermelése bárminemű haszonnal járna. A Kozmosz, azon belül különösen a Naprendszer semmiféle haszonnal nem kecsegtet. Talán majd az exobolygók… de azok még nagyon távol vannak…
